Quisíj quiꞌyaj nij tanuu da̱nj,
ga̱a ne̱ cachíín niꞌya̱j síí cuꞌna̱j José síí cavii chumanꞌ Arimatea rihaan síí cuꞌna̱j Pilató se vaa caꞌve̱j rá Pilató quiri̱i̱ yaníj soꞌ cúú man Jesús a.
Ne̱ xa̱ꞌ José,
tza̱j ne̱ si̱j tucuꞌyón snana̱ Jesús me soꞌ,
tza̱j ne̱ ma̱an se nocoꞌ yuve̱ soꞌ man Jesús,
cheꞌé se cuchuꞌviꞌ soꞌ niꞌya̱j soꞌ man nij síí uun chij rihaan nij yuvii̱ israelitá a.
Dan me se caꞌvej rá Pilató,
ne̱ cheꞌé dan quirii yaníj José cúú man Jesús a.
Ne̱ vaa síí cuꞌna̱j Nicodemo uún,
ne̱ si̱j cuchiꞌ rihaan Jesús rej nii̱ asi̱j rque̱ doj me soꞌ a.
Ne̱ caꞌanj soꞌ ga̱ José,
ne̱ cata̱ soꞌ ico̱ chi̱ꞌ (30) kiló táá doj squíí cuꞌna̱j “mirra” nachej ga̱ se cuꞌna̱j áloe a.
Dan me se tananij ro̱j soꞌ man Jesús,
ne̱ nucutáj ro̱j soꞌ mantá sa̱ꞌ man nu̱ꞌ cúú man Jesús,
ne̱ caraa ro̱j soꞌ “mirra” do̱ꞌ,
áloe do̱ꞌ,
rque mantá yoꞌ a.
Dan me se tucuáán noco̱ꞌ nij yuvii̱ israelitá ga̱a achinꞌ nij soꞌ man nij síí caviꞌ quiꞌyaj ro̱j soꞌ a.
Dan me se nichru̱nꞌ rej cachrón nii man Jesús rihaan rcutze̱ roꞌ,
naj ꞌo̱ naa̱ chruun,
ne̱ rque naa̱ yoꞌ roꞌ,
táá yuꞌuj rque yuvej rej achinꞌ nii xnangá a.
Tza̱j ne̱ yuꞌuj naca̱ me yoꞌ,
ne̱ a̱ ꞌó xnangá ne cachi̱nꞌ nii rque yuꞌuj yoꞌ maꞌ.
Dan me se güii ꞌyaj chuvi̱i nij síí israelitá cha̱ nij soꞌ Chaꞌanj Pascuá me yoꞌ,
ne̱ nichru̱nꞌ naj rej ta̱j yuꞌuj yoꞌ ga̱ rej nicu̱nꞌ rcutze̱ yoꞌ,
ne̱ cheꞌé dan cachinꞌ ro̱j soꞌ man Jesús rque yuꞌuj yoꞌ a.
Dan me se taxre̱j cotungó vaa rmi̱ꞌ doj,
ne̱ caꞌanj chana̱ cuꞌna̱j Mariá Magdalena rej ta̱j yuꞌuj rque yuvej yoꞌ,
ne̱ queneꞌen noꞌ se vaa ta̱j yaníj yuvej aráán rihaan yuꞌuj yoꞌ a.
Cheꞌé dan cunánj noꞌ,
ne̱ cuchiꞌ noꞌ rihaan síí cuꞌna̱j Simón Pedró do̱ꞌ,
rihaan ꞌó síí tucuꞌyón snana̱ Jesús síí ꞌe̱e̱ rá Jesús man do̱ꞌ a.
Ne̱ cataj noꞌ rihaan ro̱j soꞌ a:
―Quirii nii man Síí ꞌNi̱j Raꞌa man níꞌ rque yuꞌuj na̱nj á.
Ne̱ ne neꞌen núj me rej caꞌanj nica̱j nii man soꞌ a̱ maꞌ ―taj noꞌ rihaan ro̱j soꞌ a.
Cheꞌé dan cavii Pedró ga̱ ꞌó síí tucuꞌyón snana̱ Jesús yoꞌ,
ne̱ caꞌanj ro̱j soꞌ rej ta̱j yuꞌuj yoꞌ a.
Ne̱ cunánj ro̱j soꞌ,
ne̱ yo̱o doj cunánj ꞌó soꞌ rihaan Pedró,
ne̱ soꞌ me síí cuchiꞌ asino ya̱a̱n doj tuꞌva yuꞌuj yoꞌ a.
Ga̱a ne̱ niꞌya̱j soꞌ rque yuꞌuj yoꞌ,
ne̱ queneꞌen soꞌ rej na̱j nij yatzíj,
tza̱j ne̱ ne catu̱u̱ soꞌ maꞌ.
Dan me se cuchiꞌ Pedró síí noco̱ꞌ xcó soꞌ,
ga̱a ne̱ catúj maꞌa̱n Pedró rque yuꞌuj yoꞌ,
ne̱ queneꞌen soꞌ rej na̱j nij yatzíj a.
Ne̱ queneꞌen soꞌ yatzíj aráán raa̱ Jesús,
tza̱j ne̱ nuviꞌ yoꞌ naj rcuaꞌa̱a̱n ga̱ ꞌó nij yatzíj a̱ maꞌ.
Tana̱nj rej yaníj quinaj o̱rúnꞌ yoꞌ,
ne̱ nacuꞌluꞌ yoꞌ a.
Dan me se catúj uún ꞌó síí tucuꞌyón snana̱ Jesús síí cuchiꞌ asino ya̱a̱n,
ne̱ queneꞌen soꞌ nij yatzíj yoꞌ,
ga̱a ne̱ cuchumán rá soꞌ se vaa ya̱ cunuu iꞌna̱ꞌ uún Jesús a.
ꞌO̱ se ataa nari̱ꞌ ro̱j soꞌ nana̱ no̱ rihaan Danj Yaꞌanj se vaa cavi̱ꞌ Jesús ga̱a ne̱ cunu̱u iꞌna̱ꞌ uún soꞌ a.
Dan me se cavii uún ro̱j síí tucuꞌyón snana̱ Jesús yoꞌ,
quinanꞌ ro̱j soꞌ a.
Ne̱ canicunꞌ chana̱ cuꞌna̱j Mariá nichru̱nꞌ tuꞌva yuꞌuj yoꞌ,
ne̱ taꞌvee ndoꞌo noꞌ,
ne̱ ga̱a taꞌvee noꞌ,
ne̱ canicunꞌ nitu̱u̱ noꞌ ni̱ꞌyaj noꞌ rque yuꞌuj a.
Ne̱ queneꞌen noꞌ vi̱j se‑mo̱zó Yaꞌanj nu̱u̱ yatzíj catzi̱i̱,
ne̱ ya̱nj ro̱j soꞌ rej cachinꞌ nii man Jesús a.
ꞌO̱ soꞌ yáán rej ra̱a̱ Jesús,
ne̱ ꞌó soꞌ yáán rej taco̱j Jesús a.
Ga̱a ne̱ xnáꞌanj ro̱j soꞌ man Mariá,
cataj ro̱j soꞌ a:
―Me cheꞌé taꞌveé so̱ꞌ ga̱a maan,
noco̱ꞌ ―taj ro̱j soꞌ rihaan noꞌ a.
―Taꞌveé ꞌu̱nj cheꞌé se quirii nii man cúú man Síí ꞌNi̱j Raꞌa manj,
ne̱ ne me rej caꞌanj nica̱j nii man soꞌ a̱ maꞌ ―taj noꞌ rihaan ro̱j soꞌ a.
Síj caꞌmii noꞌ da̱nj,
ga̱a ne̱ canica̱j noꞌ rej xco̱ noꞌ,
ne̱ queneꞌen noꞌ man Jesús,
nicu̱nꞌ soꞌ rihaan noꞌ a.
Tza̱j ne̱ ne cunu̱u ya̱a̱n noꞌ man Jesús maꞌ.
Ga̱a ne̱ xnáꞌanj Jesús man noꞌ,
cataj soꞌ a:
―Me cheꞌé taꞌveé so̱ꞌ ga̱a maan,
noco̱ꞌ.
Me síí nanóꞌ so̱ꞌ ga̱ ―taj Jesús rihaan noꞌ a.
Dan me se guun rá noꞌ se vaa si̱j tumé naa̱ na̱j yoꞌ me síí caꞌmii ga̱ noꞌ,
ne̱ cheꞌé dan cataj noꞌ a:
―Señor,
sese quirii yaníj so̱ꞌ man soꞌ,
ne̱ cata̱j xnaꞌanj so̱ꞌ rihanj me rej caꞌanj nica̱j so̱ꞌ man soꞌ,
ne̱ ni̱caj ꞌu̱nj man soꞌ caꞌa̱nj ꞌu̱nj á ―taj noꞌ rihaan síí nicu̱nꞌ rihaan noꞌ a.
Ga̱a ne̱ cataj Jesús a:
―María ―taj soꞌ a.
Canica̱j noꞌ,
cataj noꞌ a:
―Raboni ―taj noꞌ rihaan soꞌ,
ne̱ dan me se maestró me raj cata̱a nana̱ caꞌmii noꞌ rihaan soꞌ a.
Ga̱a ne̱ cataj Jesús rihaan noꞌ a:
―Caꞌne̱ꞌ rá so̱ꞌ,
se̱ canó so̱ꞌ doj manj maꞌ.
ꞌO̱ se ataa cavi̱i̱ uún ꞌu̱nj quina̱nꞌ ꞌu̱nj rihaan Réj Yaꞌanj,
ne̱ me rá ꞌu̱nj caꞌa̱nj so̱ꞌ rihaan nij tinúú ꞌu̱nj a.
Cata̱j xnaꞌanj so̱ꞌ rihaan nij soꞌ se vaa cavi̱i̱ ꞌu̱nj quina̱nꞌ ꞌu̱nj rihaan Réj,
ne̱ soꞌ me Rej soj uún,
ne̱ Yaꞌanj si̱j noco̱ꞌ ꞌu̱nj me soꞌ,
ne̱ Yaꞌanj síí noco̱ꞌ soj me uún soꞌ ado̱nj ―taj Jesús rihaan Mariá a.
Dan me se caꞌanj Mariá Magdalena,
ne̱ nataꞌ noꞌ rihaan nij síí tucuꞌyón snana̱ Jesús se vaa queneꞌen noꞌ man Síí ꞌNi̱j Raꞌa man níꞌ,
ne̱ nataꞌ noꞌ nij nana̱ cataj Jesús rihaan noꞌ a.